Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Б. М.од Скопје, поднесена против Општина Гази Баба по предметот Барање за пристап до информации од јавен карактер, на 05.04.2023 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Б. М. од Скопје, поднесена против Општина Гази Баба, заведена во Агенцијата под бр.08-145 на 04.04.2023 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Како што е наведено во Жалбата, Б. М. од Скопје на 10.03.2023 година, преку електронска пошта, поднел Барање за пристап до информации од јавен карактер до Општина Гази Баба, со кое побарал да му се достави фотокопија од следните информации:

“Изготвен записник УП1 бр.28-684 од 18.03.2014 год. непостапено по поднесено Барање на барателот Уп1 бр. 3/278 од 27.01.2022 год.“.

Како што се наведува во Жалбата, Имателот на информации по ова Барање не одговорил во законски предвидениот рок, поради што Барателот на информации на 04.04.2023 година поднесе Жалба до Агенцијата, заведена во архивата на Агенцијата под бр.08-145.

Агенцијата со електронски допис бр.08-145 од 04.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 04.04.2023 година, Барателот на информации до Агенцијата достави е-маил заведен во Агенцијата под бр.08-145, во кој наведува: „Ве молам Жалбата по предмет бр.12-2015/1 поднесена на ден 04.04.2023 год. бидејќи ми се јавија од Општина Гази Баба дека бараниот документ утре ќе може да го подигнам поради тоа Ве молам жалбеното барање го повлекувам.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**